L'article 150 de l'Estatut d'autonomia de Catalunya atribueix a la Generalitat, en matèria d'organització de la seva Administració, la competència exclusiva en l'estructura, la regulació dels òrgans i directius públics, el funcionament i l'articulació territorial, així com les diverses modalitats organitzatives i instrumentals per a l'actuació administrativa.
L'article 51 de la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya, disposa que el Govern pot crear comissions interdepartamentals amb la finalitat d'examinar i coordinar assumptes d'àmbit concret i específic que afectin diversos departaments.
La norma de creació d'una comissió interdepartamental n'ha de fixar la composició, la presidència, les funcions, la durada i les normes de funcionament.
El Decret 309/2011, de 12 d'abril, pel qual es regula el Consell per a l'Impuls i l'Ordenació de la Reforma de l'Administració, es va dictar per fer efectives les polítiques governamentals al servei dels ciutadans, per dotar l'Administració de la Generalitat i el seu sector públic d'eines d'organització per millorar la coordinació transversal, i per garantir una actuació del sector públic d'acord amb els principis d'eficàcia i eficiència, coordinació i col·laboració.
Les noves polítiques públiques de transformació digital i la necessitat de continuar aprofundint en l'optimització del sector públic institucional i en la retribució dels empleats públics, aconsellen fer un pas més per afrontar els reptes de futur.
En aquest sentit, és procedent passar del govern a la governança pública, per garantir un lideratge estratègic i operatiu de les polítiques públiques radicades en espais de decisió institucionals que tenen impactes transversals a tota l'organització.
A aquests efectes, aquest Decret té per objecte, d'una banda, crear nous òrgans col·legiats amb funcions d'impuls i coordinació en l'àmbit de les polítiques digitals i, d'altra banda, actualitzar la composició i les funcions d'alguns dels que ja existeixen.
Donada la rellevància dels canvis necessaris per fer efectives les finalitats previstes, la disposició derogatòria d'aquest Decret deroga el Decret 309/2011, de 12 d'abril, i, consegüentment, suprimeix el Consell per a l'Impuls i l'Ordenació de la Reforma de l'Administració i la Comissió per a l'Impuls dels Mitjans Electrònics a l'Administració.
Per mitjà de l'Ordre EMO/145/2012, de 21 de maig, es va crear el Consell Assessor de les Tecnologies de la Informació i la Comunicació com a òrgan col·legiat assessor en matèria de polítiques de telecomunicacions i societat de la informació (TIC).
Pel fet que aquest Consell Assessor ja no és operatiu i en aplicació dels principis de simplificació, racionalització i bona regulació és procedent derogar la disposició que el regula.
La nova regulació defineix una infraestructura organitzativa al servei del foment de les polítiques digitals, la transformació del sector públic i el lideratge estratègic, alhora que garanteix la coordinació que ha de permetre implementar-les de manera homogènia i sincronitzada dins els terminis previstos.
El disseny d'aquesta arquitectura organitzativa destaca per la individualització dels espais de decisió estratègics, tàctics i operatius, que actuen amb un objectiu comú: la necessitat d'impulsar i bastir estratègies de canvi cultural en l'organització que facilitin la transició al nou model.
La transformació digital no comporta només substituir documents en paper per documents en suport electrònic, sinó una anàlisi i una transformació profundes de l'organització encaminades a convertir els processos en dades, amb la finalitat de millorar l'activitat i la qualitat dels serveis públics.
En aquest context, la governança de l'Administració digital és especialment rellevant perquè té un impacte directe en els ciutadans.
Per tal que l'Administració sigui realment digital cal que els serveis públics siguin, per defecte, proactius, personalitzats, desmaterialitzats i digitals, i que realment desapareguin les barreres temporals (els horaris) i les espacials.
Aquest Decret conté quinze articles estructurats en quatre capítols.
El primer regula les disposicions comunes aplicables a tots els òrgans col·legiats objecte de reglamentació.
El segon capítol, relatiu als òrgans de l'àmbit de les polítiques digitals, preveu la creació del Consell Estratègic d'Administració Digital (CeAD), la Comissió Tècnica del CeAD i la Comissió de Desplegament de l'Administració Digital (CodAD), i en regula la composició i les funcions.
El tercer capítol regula la composició i les funcions de la Comissió del Sector Públic Institucional, prevista en el Decret 309/2011, de 12 d'abril, que ara es deroga, per tal de potenciar la seva actuació i l'assoliment de les finalitats per a les quals es va crear.
En aquest sentit, el Decret redissenya aquest òrgan amb la finalitat de convertir-lo en un agent clau en la governança corporativa de les entitats que actuen sota el règim de descentralització funcional, des de la vessant del departament que els encomana l'activitat i supervisa l'assoliment dels objectius que els assigna.
En el marc descrit, aquest òrgan es reformula com a mecanisme de millora del coneixement i la coordinació per al disseny de les polítiques públiques que gestionen les entitats, amb la finalitat d'afrontar amb millors garanties els reptes de futur en la prestació de serveis finalistes de qualitat a la ciutadania.
El capítol quart regula la composició i les funcions de la Comissió de Retribucions i Despeses de Personal i l'adapta a la nova estructura de l'Administració de la Generalitat.
Finalment, el Decret conté una disposició derogatòria que deixa sense efecte el Decret 309/2011, de 12 d'abril, i una disposició final que regula l'entrada en vigor de la norma.
Aquest Decret s'ha elaborat de conformitat amb els principis de bona regulació previstos a l'article 129 de la Llei 39/2015, d'1 d'octubre, del procediment administratiu comú de les administracions públiques, i a l'article 62 de la Llei 19/2014, del 29 de desembre, de transparència, accés a la informació pública i bon govern.
Així mateix, el Decret respon al principi de necessitat, ja que conté la regulació necessària per atendre les finalitats perseguides.
Per tant, és l'instrument més adequat per garantir-ne la consecució i és congruent amb la resta de l'ordenament jurídic.
La disposició respon als principis de proporcionalitat, seguretat jurídica, participació i transparència.
La seva adopció resulta coherent amb el marc normatiu vigent.
Per tot això, de conformitat amb els articles 39.1 i 40.2 de la Llei 13/2008, del 5 de novembre, de la presidència de la Generalitat i del Govern; la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya, i la Llei 26/2010, del 3 d'agost, de règim jurídic i de procediment de les administracions públiques de Catalunya;
A proposta del conseller de Polítiques Digitals i Administració Pública, i d'acord amb el Govern,
1.1 Aquest Decret té per objecte crear i regular el Consell Estratègic d'Administració Digital (CeAD), del qual depenen la Comissió Tècnica del CeAD i la Comissió de Desplegament de l'Administració Digital (CodAD).
Igualment, regula la Comissió del Sector Públic Institucional i la Comissió de Retribucions i Despeses de Personal i en determina el seu règim jurídic.
1.2 La finalitat del Decret és dotar l'Administració de la Generalitat i el seu sector públic institucional d'eines de governança corporativa, d'impuls i lideratge estratègic en l'àmbit de les polítiques públiques de caràcter transversal de l'àmbit digital, de la política retributiva dels empleats públics, i de la supervisió i governança de les entitats del sector públic institucional de l'Administració de la Generalitat.
2.1 L'àmbit d'actuació dels òrgans col·legiats previstos a l'article 1 comprèn:
b) Les entitats autònomes i entitats de dret públic vinculades o dependents de l'Administració de la Generalitat.
c) Els consorcis i les fundacions adscrits a l'Administració de la Generalitat.
d) Les societats mercantils constituïdes exclusivament per l'Administració de la Generalitat.
2.2 Els òrgans regulats als capítols III i IV estenen el seu àmbit d'actuació, a més dels als previstos en l'apartat 2.1, a les societats mercantils en què la Generalitat participa, directament o indirectament, de manera majoritària.
2.3 Els òrgans col·legiats previstos a l'article 1 s'adscriuen al departament competent en matèria d'administració i funció pública.
Règim de funcionament dels òrgans col·legiats
3.1 El Consell Estratègic d'Administració Digital (CeAD) es reuneix un mínim de tres cops l'any i, en tot cas, sempre que el convoqui el seu president.
3.2 La Comissió Tècnica del CeAD, la Comissió de Desplegament de l'Administració Digital (CodAD) i la Comissió del Sector Públic Institucional es reuneixen, com a mínim, amb caràcter trimestral, llevat que els seus presidents les convoquin ordinàriament amb una periodicitat inferior.
3.3 La Comissió de Retribucions i Despeses de Personal es reuneix mensualment.
3.4 El Consell i les comissions es poden reunir a instàncies de la majoria de les persones que en són membres.
3.5 El funcionament dels òrgans previstos a l'article 1 es regeix per les previsions contingudes en aquest Decret i pels reglaments de règim intern que es puguin aprovar, d'acord amb la Llei 40/2015, d'1 d'octubre, de règim jurídic del sector públic i la Llei 26/2010, del 3 d'agost, de règim jurídic i de procediment de les administracions públiques de Catalunya.
3.6 Per raó de les matèries que s'han de tractar, a criteri de la presidència o per acord de la majoria simple dels membres, es poden convidar a les reunions dels esmentats òrgans altres persones per raó del càrrec, coneixements o experiència que no en siguin membres, les quals podran participar-hi amb veu però sense vot.
3.7 Els membres dels òrgans previstos a l'article 1 podran designar les persones suplents que els substitueixin en cas d'absència, de vacant, de malaltia o per qualsevol altra causa justificada d'entre la resta de membres de l'òrgan corresponent.
Aquesta suplència, que es podrà efectuar per temps indefinit o per a una sessió determinada, caldrà comunicar-la a la secretaria de l'òrgan col·legiat amb la suficient antelació.
En cap cas un mateix membre podrà acumular més d'una suplència.
3.8 En el supòsit d'iniciatives departamentals que s'hagin de sotmetre a la consideració dels òrgans previstos al capítol II, les persones titulars de les secretaries generals dels departaments les trametran a la presidència, juntament amb una memòria justificativa que en detalli l'objecte i l'impacte pressupostari i, si escau, organitzatiu, que representen.
3.9 Les decisions dels òrgans regulats per aquest Decret s'adopten per majoria simple dels membres assistents a les reunions.
3.10 Correspon al departament que exerceixi la presidència dels òrgans regulats per aquest Decret donar el suport material i personal necessari per al desenvolupament de les seves funcions.
3.11 L'assistència a les sessions no genera cap dret econòmic en concepte d'indemnització d'assistència o dietes per a cap dels seus membres.
3.12 Els acords adoptats pels òrgans regulats en aquest Decret que tinguin efectes davant tercers es faran públics al portal de la transparència de la Generalitat.
Els acords dels òrgans esmentats, amb eficàcia interna i amb efectes davant persones amb règim de subjecció especial, es fan públics a les intranets dels departaments i als espais col·laboratius de les entitats del sector públic institucional de l'Administració.
La publicitat es fa efectiva a partir del moment en què els acords i les decisions adquireixen eficàcia.
Dels òrgans col·legiats d'Administració digital
Creació dels òrgans col·legiats per a la transformació i el desplegament de l'Administració digital
4.1 Es creen el Consell Estratègic d'Administració Digital (CeAD), la Comissió Tècnica del CeAD i la Comissió de Desplegament de l'Administració Digital (CodAD) com a òrgans col·legiats dependents del CeAD.
Els tres òrgans es configuren com a òrgans col·legiats transversals de l'Administració de la Generalitat i el seu sector públic institucional.
4.2 El Consell pot crear altres comissions diferents a les previstes a l'apartat 1 d'aquest article per tal de tractar matèries específiques dins del seu àmbit competencial.
Consell Estratègic d'Administració Digital (CeAD)
Objecte i funcions del Consell Estratègic d'Administració Digital (CeAD)
5.1 El Consell Estratègic d'Administració Digital (CeAD) té per objecte el lideratge estratègic, l'impuls i la coordinació de les polítiques públiques transversals per al desplegament de l'Administració digital dins del marc del Pacte nacional per a la societat digital.
5.2 Les funcions del Consell Estratègic d'Administració Digital (CeAD) són les següents:
a) Aprovar la proposta del model d'Administració digital relatiu als subjectes previstos a l'article 2.1 d'aquest Decret, i elevar la proposta al Govern per a la seva aprovació mitjançant el departament d'adscripció del Consell.
b) Aprovar i impulsar mesures de canvi cultural adreçades a fer efectiva una Administració digital i uns serveis públics electrònics àgils, eficients, ètics, transparents, de qualitat i segurs.
c) Aprovar la proposta del Pla anual de desenvolupament de l'Administració digital, així com els protocols d'actuació corresponents que en cada cas prevegi la normativa vigent, i elevar les propostes al Govern per a la seva aprovació, mitjançant el departament d'adscripció del Consell.
El Pla anual de desenvolupament de l'Administració digital inclou els plans següents: el Pla anual de desenvolupament de solucions corporatives, amb el Catàleg de solucions corporatives, i el Pla anual de transformació digital de cada departament i de les entitats incloses al punt b) de l'article 2.1.
d) En matèria de ciberseguretat, proposar per a l'aprovació del Govern i fer seguiment de l'estratègia i els plans de ciberseguretat de la Generalitat de Catalunya, vetllar per la disposició de polítiques, programes de seguretat i per una organització adequada, establir els llindars de risc acceptables i supervisar el nivell de ciberseguretat de la Generalitat de Catalunya amb els indicadors establerts.
e) Fer el seguiment i la supervisió estratègica de la planificació aprovada, detectar-ne les disfuncionalitats i proposar les solucions que corresponguin en cada cas.
f) Coordinar les actuacions dels subjectes previstos a l'article 2.1 d'aquest Decret adreçades a la transformació digital en la seva actuació, adoptar mesures per assegurar-ne la plena efectivitat dins els terminis previstos i unificar criteris i metodologies d'actuació.
Composició del Consell Estratègic d'Administració Digital (CeAD)
6.1 El Consell Estratègic d'Administració Digital (CeAD) es compon dels membres següents:
a) La persona titular del departament competent en matèria d'administració i funció pública.
b) Les persones titulars de les secretaries generals dels departaments en què s'estructuri l'Administració de la Generalitat en cada moment.
c) La persona titular de la secretaria competent en matèria d'administració i funció pública.
6.2 La Presidència del Consell correspon a la persona titular del departament competent en matèria d'administració i funció pública, i la Vicepresidència a la persona titular de la secretaria competent en matèria d'administració i funció pública.
6.3 La Secretaria recau en la persona titular de la direcció general competent en matèria de desenvolupament de l'Administració digital, la qual actua amb veu però sense vot.
6.4 Quan en l'ordre del dia del Consell hi hagi previstes qüestions relatives a la ciberseguretat, podran assistir per tractar aquestes qüestions, amb veu però sense vot, la persona que ocupi la direcció del Centre de Telecomunicacions i Tecnologies de la Informació i la persona que ocupi la direcció de l'organisme responsable en matèria de ciberseguretat.
Objecte, funcions i coordinació de la Comissió Tècnica del CeAD
7.1 La Comissió Tècnica del CeAD té per objecte preparar les propostes que s'han d'elevar al Consell Estratègic d'Administració Digital (CeAD), decidir sobre els aspectes no estratègics que requereix la implantació de l'Administració digital, exercir la coordinació tàctica i operativa de la implementació de l'Administració digital i qualsevol altra que li delegui el Consell Estratègic d'Administració Digital (CeAD).
7.2 Corresponen a la Comissió Tècnica del CeAD les funcions següents:
7.2.1 En l'àmbit de les solucions corporatives:
a) Identificar, prioritzar i programar la creació de noves solucions corporatives, fer el seguiment del seu funcionament i encarregar les accions correctives pertinents.
b) Identificar, prioritzar i programar les millores evolutives de les solucions corporatives existents, i fer el seguiment del seu funcionament.
c) Elaborar la proposta del Pla anual de desenvolupament de les solucions corporatives i elevar-lo al Consell Estratègic d'Administració Digital (CeAD), així com fer-ne el seguiment continuat i proposar les mesures correctives que corresponguin.
7.2.2 En l'àmbit de la transformació digital:
a) Fer el seguiment i les propostes d'actualització del model d'Administració digital dels subjectes previstos a l'article 2.1 d'aquest Decret.
b) Proposar el desenvolupament organitzatiu, jurídic i tecnològic per adaptar l'actuació pública al model d'Administració digital.
c) Elaborar la proposta del Pla anual de transformació digital d'acord amb les propostes dels departaments i elevar-lo al Consell Estratègic d'Administració Digital (CeAD).
d) Informar preceptivament i fer el seguiment de les solucions sectorials proposades pels departaments i entitats del sector públic per evitar duplicitats respecte a les solucions corporatives, garantir-ne la integració i proposar les mesures correctives que corresponguin.
e) Fer el seguiment operatiu del desenvolupament de l'Administració digital, en l'àmbit corporatiu i singularitzat dels subjectes previstos a l'article 2.1 d'aquest Decret i proposar mesures correctives quan correspongui.
f) Dissenyar i proposar l'adopció de mesures per generar una cultura organitzativa adreçada a fer plenament efectiva la transformació digital dins els terminis previstos.
g) Impulsar i coordinar les actuacions del grup de treball multidisciplinari per a l'avenç de la gestió documental en l'entorn electrònic (GTM).
7.2.3 En l'àmbit de la ciberseguretat:
a) Donar suport al Consell Estratègic d'Administració Digital (CeAD) en l'elaboració i el seguiment de l'estratègia i els plans de ciberseguretat de la Generalitat de Catalunya, la qual cosa pot implicar, entre d'altres, definir les directrius estratègiques per a l'elaboració de polítiques i normes en matèria de ciberseguretat i protecció de dades i determinar els llindars de risc acceptable a la Generalitat en matèria de ciberseguretat.
b) Fer el seguiment del desenvolupament de la política de ciberseguretat, en l'àmbit corporatiu i singularitzat dels subjectes previstos a l'article 2.1 d'aquest Decret, i proposar mesures correctives quan correspongui.
7.3 A efectes de coordinació i col·laboració amb els subjectes previstos a l'article 2.1 d'aquest Decret, la Comissió Tècnica del CeAD es pot relacionar amb les direccions de serveis departamentals, a través de la Comissió Interdepartamental d'Administració i Personal, incorporant en l'agenda d'aquest òrgan un apartat específic per tractar els assumptes relatius al desenvolupament i la implantació digital, la transformació dels serveis públics, i les mesures organitzatives, jurídiques, tecnològiques i de ciberseguretat necessàries en cada moment per adaptar l'actuació pública al model d'Administració digital.
7.4 La Comissió Tècnica del CeAD pot crear subcomissions o grups de treball sectorials per tal de tractar matèries específiques dins del seu àmbit competencial.
Composició de la Comissió Tècnica del CeAD
8.1 La Comissió Tècnica del CeAD es compon dels membres següents:
b) La persona titular de la Direcció General de Serveis Consultius i Coordinació Jurídica del Gabinet Jurídic.
c) La persona titular de la Direcció General d'Atenció Ciutadana del Departament de la Vicepresidència i d'Economia i Hisenda.
e) La persona titular de la Direcció General de Contractació Pública del Departament de la Vicepresidència i d'Economia i Hisenda.
f) La persona titular de la Direcció General de Transparència i Dades Obertes del Departament d'Acció Exterior, Relacions Institucionals i Transparència.
g) La persona titular de la Direcció General de la Intervenció del Departament de la Vicepresidència i d'Economia i Hisenda.
i) La persona titular de la Direcció Gerència del Centre de Telecomunicacions i Tecnologies de la Informació.
j) La persona titular de la Direcció Gerència del Consorci Administració Oberta de Catalunya.
k) La persona titular de la Direcció General del Centre de Seguretat de la Informació de Catalunya.
l) La persona titular de l'Oficina de Gestió Empresarial del Departament d'Empresa i Coneixement.
m) La persona titular de l'Oficina d'Innovació i Administració Digital del Departament de Polítiques Digitals i Administració Pública.
n) La persona titular del Gabinet Tècnic del Departament d'Educació.
o) La persona titular de la Direcció General de Modernització de l'Administració de Justícia del Departament de Justícia.
p) La persona titular de la Direcció de l'Agència Tributària de Catalunya.
q) La persona titular de la Direcció General de Protecció Social del Departament de Treball, Afers Socials i Famílies.
La Presidència de la Comissió correspon a la persona titular de la Direcció General d'Administració Digital del Departament de Polítiques Digitals i Administració Pública.
La Secretaria correspon a la persona titular de l'Oficina d'Innovació i Administració Digital del Departament de Polítiques Digitals i Administració Pública.
Comissió de Desplegament de l'Administració Digital (CodAD)
Objecte i funcions de la Comissió de Desplegament de l'Administració Digital (CodAD)
9.1 L'objecte de la Comissió de Desplegament de l'Administració Digital (CodAD) és dur a terme la coordinació de les polítiques públiques de desplegament digital per garantir l'alineament transversal amb els diferents sistemes que donen suport als serveis finalistes.
9.2 Corresponen a la Comissió de Desplegament de l'Administració Digital (CodAD) les funcions següents:
a) Dur a terme la coordinació de la col·laboració entre els òrgans transversals per al desplegament de l'Administració digital i els òrgans responsables dels serveis finalistes, i reforçar-la.
b) Elevar a la Comissió Tècnica del CeAD les necessitats específiques dels serveis finalistes rellevants per elaborar la proposta del Pla anual de desenvolupament de solucions corporatives, així com les necessitats en l'àmbit de la seguretat digital.
c) Compartir criteris d'actuació i solucions.
e) Acordar desenvolupaments compartits, si escau.
9.3 Per tal de fer efectiva la col·laboració en l'àmbit dels serveis finalistes, la Comissió de Desplegament de l'Administració Digital (CodAD) i la Comissió Tècnica del CeAD es coordinen per tractar i adoptar decisions sobre els serveis finalistes relatives al desenvolupament i la implantació digital, la transformació dels serveis públics, i les mesures organitzatives, jurídiques i tecnològiques per adaptar l'actuació pública al model d'Administració digital.
Composició de la Comissió de Desplegament de l'Administració Digital (CodAD)
10.1 La Comissió de Desplegament de l'Administració Digital (CodAD) es compon dels membres següents:
b) La persona titular de la Direcció General d'Atenció Ciutadana del Departament de la Vicepresidència i d'Economia i Hisenda.
c) La persona titular de la Direcció Gerència del Centre de Telecomunicacions i Tecnologies de la Informació.
d) La persona titular de la Direcció Gerència del Consorci Administració Oberta de Catalunya.
e) La persona titular de la Direcció General del Centre de Seguretat de la Informació de Catalunya.
f) La persona titular de la Direcció de la Fundació TIC Salut Social.
g) La persona titular del Gabinet Tècnic del Departament d'Educació.
h) La persona titular de la Direcció General de Modernització de l'Administració de Justícia, del Departament de Justícia.
i) La persona titular de la Direcció General d'Execució Penal a la Comunitat i de Justícia Juvenil del Departament de Justícia.
j) La persona titular de la Direcció General de Protecció Social del Departament de Treball, Afers Socials i Famílies.
k) La persona titular de la Direcció de l'Agència Tributària de Catalunya.
l) La persona titular de la Direcció de l'Agència Catalana de l'Aigua.
m) La persona titular de l'Oficina de Gestió Empresarial del Departament d'Empresa i Coneixement.
n) La persona titular de la Oficina d'Innovació i Administració Digital del Departament de Polítiques Digitals i Administració Pública.
10.2 La Presidència de la Comissió correspon a la persona titular de la Direcció General d'Administració Digital del Departament de Polítiques Digitals i Administració Pública.
La Presidència pot ampliar els membres de la Comissió per integrar altres serveis finalistes, en funció de les necessitats operatives que sorgeixin.
La Secretaria correspon a la persona titular de la Oficina d'Innovació i Administració Digital del Departament de Polítiques Digitals i Administració Pública.
De l'òrgan i les unitats d'informació i coordinació del sector públic institucional
Objecte, finalitats i funcions de la Comissió del Sector Públic Institucional
11.1 La Comissió del Sector Públic Institucional té per objecte el lideratge estratègic, l'impuls i la coordinació de la governança corporativa de les entitats del sector públic institucional de l'Administració de la Generalitat previstes a l'article 2, amb la finalitat de garantir que les polítiques públiques i les actuacions d'aquest àmbit s'ajustin a les observacions i determinacions dels òrgans de control i supervisió i a les directrius del Govern.
11.2 Les funcions de la Comissió del Sector Públic Institucional són les següents:
a) Establir criteris i directrius de governança corporativa del sector públic institucional de l'Administració de la Generalitat.
b) Acordar, prèviament a l'aprovació per part dels òrgans competents, les mesures de manteniment, transformació, extinció, fusió o escissió d'entitats i, si escau, les recomanacions de millora de les entitats del sector públic institucional resultants de l'exercici de la funció de supervisió contínua.
c) Establir criteris i supervisar les actuacions de supervisió contínua, d'acord amb la normativa reguladora d'aquest àmbit.
d) Informar de les propostes de creació, supressió, fusió o qualsevol modificació substancial de les entitats del sector públic institucional quan ho consideri adient la Comissió o els departaments afectats.
e) Proposar la classificació i ordenació de les entitats del sector públic institucional als efectes retributius del seu personal directiu, a proposta conjunta de les unitats directives competents en matèria d'Administració digital i de la de pressupostos de la Generalitat, i elevar-la al Govern per a la seva aprovació a través del departament d'adscripció de la Comissió.
f) Elaborar els projectes de plans de racionalització, reordenació i simplificació del sector públic institucional, elevar-los al Govern per a la seva aprovació, i fer el seguiment de la seva execució.
g) Conèixer el grau d'assoliment dels indicadors establerts a la memòria de programes de les entitats del sector públic institucional i del seu resultat en termes de comptabilitat nacional i, si escau, establir les directrius corporatives que corresponguin d'acord amb aquests indicadors.
h) Establir criteris corporatius transversals de l'àmbit de les competències dels membres de la Comissió, elaborar estudis i formular propostes de millora organitzativa, i de la gestió i la governança.
i) Proposar el nivell de subjecció de les entitats del sector públic institucional a la Llei de contractes del sector públic, i les entitats que tenen la condició de mitjà propi.
j) Informar sobre els projectes de disposició general que regulin aspectes de caràcter general referits al sector públic institucional, sens perjudici de les funcions atribuïdes a altres òrgans.
k) Elevar al Govern, mitjançant el departament d'adscripció de la Comissió, un informe anual sobre els resultats de la supervisió contínua de les entitats del sector públic institucional de l'Administració de la Generalitat.
m) Qualsevol altra funció relacionada amb les anteriors.
Composició de la Comissió del Sector Públic Institucional
12.1 La Comissió del Sector Públic Institucional es compon dels membres següents:
a) La persona titular de la Secretaria d'Administració i Funció Pública del Departament de Polítiques Digitals i Administració Pública.
b) Una persona, amb rang orgànic igual o superior a director general, designada per la persona titular del Departament de la Presidència.
c) La persona titular de la Intervenció General, o la persona en qui delegui, del Departament de la Vicepresidència i d'Economia i Hisenda.
d) La persona titular de la Direcció General de Serveis Consultius i Coordinació Jurídica del Gabinet Jurídic.
e) La persona titular de la Direcció General de Pressupostos del Departament de la Vicepresidència i d'Economia i Hisenda.
f) La persona titular de la Direcció General del Patrimoni de la Generalitat de Catalunya del Departament de la Vicepresidència i d'Economia i Hisenda.
g) La persona titular de la Direcció General de Funció Pública del Departament de Polítiques Digitals i Administració Pública.
h) La persona titular de la Direcció General d'Administració Digital del Departament de Polítiques Digitals i Administració Pública.
i) Dues persones funcionàries amb rang orgànic de subdirector general, designades per la persona titular del Departament de la Vicepresidència i d'Economia i Hisenda.
j) Dues persones funcionàries amb rang orgànic de subdirector general, designades per la persona titular del Departament de Polítiques Digitals i Administració Pública.
12.2 La Presidència de la Comissió correspon a la persona titular de la Secretaria d'Administració i Funció Pública i la Vicepresidència correspon al membre de la Comissió en representació del Departament de la Vicepresidència i d'Economia i Hisenda que designi el titular d'aquest Departament.
La Secretaria correspon a una de les dues persones a què fa referència la lletra j) de l'apartat 1 d'aquest article, designada per la Presidència de la Comissió.
12.3 La Presidència de la Comissió es reserva la facultat de convidar, amb veu però sense vot, a les reunions de la Comissió del Sector Públic Institucional, als secretaris generals, o a les persones que aquests designin, dels departaments directament afectats pels assumptes que figuren en l'ordre del dia quan aquests assumptes tinguin una especial incidència en l'àmbit d'activitat de llur competència.
Unitats que assumeixen les funcions d'informació i coordinació del sector públic institucional
13.1 Els decrets d'estructura de cada departament de l'Administració de la Generalitat han de determinar la unitat administrativa que assumeix les funcions d'informació i coordinació entre la Comissió del Sector Públic Institucional, els departaments i les entitats dependents, als efectes d'operativitzar les decisions corporatives en l'àmbit de la governança del sector públic institucional de l'Administració.
Mentre no es formalitzi aquesta determinació, les persones titulars de les secretaries generals de cada departament de l'Administració de la Generalitat designaran la unitat administrativa que assumeix aquestes funcions i ho comunicaran a la Presidència de la Comissió del Sector Públic Institucional.
13.2 Els organismes i entitats del sector públic institucional previstos a l'article 2 d'aquest Decret han de designar, entre les unitats amb què compten en el moment d'entrada en vigor d'aquest Decret, la unitat que ha d'assumir les funcions previstes a l'apartat 1 d'aquest article, llevat que s'acordi que sigui el departament respectiu el que les assumeixi.
Òrgan col·legiat de l'àmbit de la política retributiva dels empleats públics de l'Administració de la Generalitat i el seu sector públic institucional
Objecte i funcions de la Comissió de Retribucions i Despeses de Personal
14.1 La Comissió de Retribucions i Despeses de Personal té per objecte coordinar i garantir que les actuacions dels subjectes previstos a l'article 2 d'aquest Decret en matèria retributiva i de despeses de personal s'ajustin a les directrius del Govern.
14.2 Les funcions de la Comissió de Retribucions i Despeses de Personal són:
a) Proposar, analitzar, fer el seguiment i avaluar les mesures sobre racionalització de la despesa en matèria de personal.
b) Fixar els criteris d'actuació en matèria retributiva a les persones representants del Govern i de l'Administració de la Generalitat en la negociació col·lectiva del personal funcionari i laboral.
c) Informar, abans de la signatura sobre la tramitació de les propostes d'acord, pacte o conveni amb incidència pressupostària derivades de la negociació col·lectiva que versin sobre el nombre i la qualificació professional dels efectius de personal, la determinació de l'estructura i la quantia de les retribucions, incloses les retribucions diferides i les indirectes, les indemnitzacions, i els premis i les recompenses de naturalesa econòmica, i autoritzar-les.
d) Informar preceptivament de qualsevol proposta relativa al règim retributiu del personal funcionari i laboral al servei de l'Administració de la Generalitat i el seu sector públic, així com dels alts càrrecs, el personal eventual, el personal directiu de les entitats del sector públic i altre personal amb retribucions no subjectes a conveni.
e) Qualsevol altra funció relacionada amb les anteriors.
Composició de la Comissió de Retribucions i Despeses de Personal
15.1 La Comissió de Retribucions i Despeses de Personal es compon dels membres següents:
a) La persona titular de la Secretaria d'Economia del Departament de la Vicepresidència i d'Economia i Hisenda.
b) La persona titular de la Secretaria d'Administració i Funció Pública del Departament de Polítiques Digitals i Administració Pública.
c) Una persona en representació del Departament de la Presidència, amb rang orgànic mínim de director general.
e) La persona titular de la Direcció General de Funció Pública del Departament de Polítiques Digitals i Administració Pública.
f) Una persona funcionària amb rang orgànic de subdirector general designada per la persona titular del Departament de la Vicepresidència i d'Economia i Hisenda.
g) Tres persones funcionàries amb rang orgànic de subdirector general designades per la persona titular del Departament de Polítiques Digitals i Administració Pública.
15.2 Assisteix a les reunions de la Comissió, amb veu però sense vot, la persona titular de la Intervenció General.
15.3 La Presidència correspon a la persona titular de la Secretaria d'Economia del Departament de la Vicepresidència i d'Economia i Hisenda, i la Vicepresidència correspon a la persona titular de la Secretaria d'Administració i Funció Pública del Departament de Polítiques Digitals i Administració Pública.
La Secretaria correspon a una de les tres persones a què fa referència la lletra g) de l'apartat 1 d'aquest article, designada per la Presidència de la Comissió.
15.4 Quan els assumptes a tractar presentin aspectes d'especial complexitat, a petició motivada dels secretaris generals, la presidència de la Comissió de Retribucions i Despeses de Personal valorarà la seva compareixença a les reunions de la Comissió, amb veu però sense vot, del secretari general que ho hagi sol·licitat o de la persona que aquest designi, del departament directament afectat pels assumptes que figuren en l'ordre del dia, quan aquests es refereixin a especificitats pròpies dels col·lectius del personal que en depenen.
En els casos on la sol·licitud no sigui estimada necessària per la presidència, aquesta serà comunicada de manera motivada prèviament a la celebració de la comissió.
Addicionalment, en el supòsit que el secretari general no estigui conforme amb alguna de les resolucions de la Comissió, deixarà constància a la presidència de la seva disconformitat per ser tractada en un punt de l'ordre del dia de la següent sessió de la comissió.
S'exclouen de l'àmbit de les funcions de la Comissió de Retribucions i Despeses de Personal les entitats del sector públic institucional de l'Administració de la Generalitat que tinguin reconeguts règims singulars d'autonomia de gestió en matèria de política retributiva en normes amb rang de llei.
Es deroga el Decret 309/2011, de 12 d'abril, pel qual es regula el Consell per a l'Impuls i l'Ordenació de la Reforma de l'Administració.
Es deroga l'Ordre EMO/145/2012, de 21 de maig, de creació del Consell Assessor de les Tecnologies de la Informació i la Comunicació.